Man skuldig aan gru-moord op Polokwane-maTanya Wiers. Foto: Facebook Frans Maela (26) is Vrydag in die Polokwane-hooggeregshof skuldig bevind aan die moord op Tanya Wiers. Wiers (44) is op 7 Februarie 2017 grusaam in haar huis in Polokwane vermoor. Rolf Wiers, Tanya se man, was in die hof toe Maela skuldig bevind is op aanklagte van moord, verkragting en roof met verswarende omstandighede. “Ek voel baie rustiger. Ek weet hy gaan nou gestraf word,” het hy aan Maroela Media gesê. Vonnisverrigtinge sal Maandag begin. Maroela Media het vroeër berig Wiers se seun het die betrokke middag op sy ma se liggaam afgekom toe hy van die skool af teruggekom het. Wiers het verskeie steekwonde aan haar nek en verdedigingswonde aan haar hande gehad. Haar oë is met ŉ onbekende skerp voorwerp verwyder. Rolf het destyds aan Maroela Media gesê hy is oortuig daarvan dat die moord nie deel van ŉ gewone rooftog was nie omdat baie min uit die huis gesteel is. Slegs Wiers se trouring en -pand, toonring, armband en rekenaartablet is gesteel. Die aanvallers het glo twee messe uit die gesin se kombuis gebruik om Wiers mee te vermoor. Die messe is weer gewas en terug in die messeblok gesit, voordat hulle weg is. Wiers se hare is later aan een van die messe gevind. Die egpaar se destydse tuinier, Alfred Hlongwane (45), is aanvanklik ook van die moord verdink. Daar kon egter niks op die toneel gekry word wat hom aan die moord kon verbind nie en aanklagte is in November 2017 teen Hlongwane teruggetrek. Maela is dieselfde aand wat die moord plaasgevind het in hegtenis geneem. Hy het ten tyde van die misdaad elders in die buurt gewerk. “Ek ken nie die regstelsel nie, maar ek wil hê hy moet die swaarste straf moontlik opgelê word,” het Rolf gesê. “Daar is nog woede. Die verlange wat jy het, gaan nie weg nie, maar jy moet vrede maak in jouself om aan te beweeg.” Rolf het aan Maroela Media gesê hy sal Maandag in die hof wees wanneer Maela sy lot aanhoor. Lees alle vorige berigte oor Tanya Wiers op Maroela Media.